b'\n_START_ARTICLE_\nRoman Jakobson\n_START_PARAGRAPH_\nRoman Osipovit\xc5\xa1 Jakobson (ven. \xd0\xa0\xd0\xbe\xd0\xbc\xd0\xb0\xd0\xbd \xd0\x9e\xd1\x81\xd0\xb8\xd0\xbf\xd0\xbe\xd0\xb2\xd0\xb8\xd1\x87 \xd0\xaf\xd0\xba\xd0\xbe\xd0\xb1\xd1\x81\xd0\xbe\xd0\xbd, 11. lokakuuta (J:29. syyskuuta) 1896 Moskova, Ven\xc3\xa4j\xc3\xa4 \xe2\x80\x93 18. hein\xc3\xa4kuuta 1982 Cambridge, Massachusetts, Yhdysvallat) oli ven\xc3\xa4l\xc3\xa4is-amerikkalainen kielen, kansanrunouden ja kirjallisuuden tutkija, joka toimi professorina muun muassa Columbian yliopistossa New Yorkissa vuosina 1946\xe2\x80\x931949 sek\xc3\xa4 Bostonissa Harvardin yliopistossa (1949\xe2\x80\x931967) ja Massachusettsin teknillisess\xc3\xa4 korkeakoulussa (1957\xe2\x80\x931967). H\xc3\xa4n kuului Prahan koulukuntaan, jonka keskeisiin henkil\xc3\xb6ihin lukeutuivat my\xc3\xb6s Sergei Kartsevski ja Nikolai Trubetzkoy, jotka Jakobsonin tavoin olivat ven\xc3\xa4l\xc3\xa4isi\xc3\xa4 pakolaistutkijoita. Jakobson oli taustaltaan juutalainen._NEWLINE_Jakobson on kielitieteellisen strukturalismin keskushenkil\xc3\xb6it\xc3\xa4. H\xc3\xa4nen mielenkiintonsa kohdistui 1920-luvulla yleisen kielitieteen ongelmiin. T\xc3\xa4ll\xc3\xb6in h\xc3\xa4n kehitteli metaforan ja metonymian k\xc3\xa4sitteet tieteenalaan sopiviksi ja sovelsi niit\xc3\xa4 tutkimuksissaan runoudesta sek\xc3\xa4 kielenoppimisesta ja sen h\xc3\xa4iri\xc3\xb6ist\xc3\xa4. Ruotsin-pakolaisuuden aikana vuonna 1941 julkaistu teos Kindersprache, Aphasie und allgemeine Lautgesetze sis\xc3\xa4lt\xc3\xa4\xc3\xa4 fonologisten yleisteorioiden selvittely\xc3\xa4. T\xc3\xa4t\xc3\xa4 aihetta Jakobson jatkoi edelleen Yhdysvalloissa. H\xc3\xa4n pyrki luomaan strukturaalifonologian teorian ja tutki teorian soveltamista kielen oppimistapahtumaan ja kielen oppimish\xc3\xa4iri\xc3\xb6ihin. H\xc3\xa4n havaitsi muun muassa, ett\xc3\xa4 foneemien oppiminen tapahtuu tietyss\xc3\xa4 j\xc3\xa4rjestyksess\xc3\xa4, joka perustuu niiden vastakohtapareihin.'